ሰሜን ኮርያ  ያስወነጨፈችው ሚሳኤል  ለዓለም  ስጋት የሚፈጥር ነው ተባለ
ሰሜን ኮርያ አሁን ያስወነጨፈችው ሚሳኤል ለዓለም ስጋት የሚፈጥር ነው ተባለ ። የአሁኑ የፒዮንግያንግ ድርጊት ለአካባቢው አገራት ስጋት መሆኑም እየተነገረ ይገኛል፡፡ሰሜን ኮርያ ሰሜናዊውን የጃፓን ሰማይ ያቋረጠ ሚሳኤል ማስወንጨፏ በጎረቤቶቿ ላይ ከፍተኛ ስጋትን ሲያሳድር፥ ተንታኞች ድርጊቱን በተለያየ ማዕዘን እየተመለከቱት መሆኑን ሲ ኤን ኤን አስነብቧል፡፡የፒዮንግያንግ ድርጊት የኃያሏን አሜሪካ የልብ ትርታ ለማዳመጥ ሆን ተብሎ የተሴረ ነው ሲሉ የተደመጡም አሉ፡፡ይህ የዓለም ገበያ ላይ ምን ተጽእኖ ይኖረዋል ሲል ለሲ ኤን ኤን  የሚጽፈው ጄትሮ ሙለን ይጠይቃል፡፡የአሜሪካ እና የጃፓን ወታደራዊ ወዳጅነት፤ የዋሽንግተን እና ቤጂንግ የንግድ ትስስር ለሰሜን ኮሪያ የማይዋጥ መንገድ ነው ሲሉ ተንታኞች ያስቀምጣሉ ይላል፡፡ከሚሳኤል ማስወንጨፉ በኋላ በአውሮፓ እና እስያ ገበያ ላይ ጥቁር ጥላ ያጠላው የገበያ ሁኔታ በደቡብ ኮሪያ 1 በመቶ ቅናሽ አሳየቷል፡፡በለንደንና ፓሪስ ተመሳሳይ ቅናሽ ሲያስመዘግብ በጃፓን እና አሜሪካ ደግሞ እለታዊ የግብይት መጠኑ ከ0 ነጥብ 5 እስከ 1 በመቶ የደረሰ ሆኖ ተመዝግቧል፡፡አገራቱ የክንዳቸውን ጥንካሬ ለማሳየት በሚጓዙት ርቀት ልክ ምጣኔ ሀብታቸው መንኮታኮት ይገጥመዋል ይላሉ የምጣኔ ሀብት ባለሙያዎች ፡፡ የኪም ሚሳኤል በተወነጨፈ ቁጥር በቃጣናው የሚገኙ ባለሃብቶችና ግዙፍ አምራቾች ስጋት ውሥጥ ናቸው ይላሉ፡፡በተለይ ለጃፓን እንዲህ አይነቱ የሰሜን ኮርያ ድርጊት የመጀመሪያዋ ባይሆንም በየጊዜው መደናገጧ ግን አይቀርም፡፡ ጠቅላይ ሚስትሯ ሺንዞ አቤ ድርጊቱ አገራቸው ላይ አይታው የማታውቀውን ስጋት የደቀነ ነው ብለዋል።በቅርብ ጊዜያት ውስጥ ፒዮንግያንግ ተደጋጋሚ የሚሳኤል ሙከራዎችን ያደረገች ሲሆን፥ አሁን የባለስቲክ ሚሳኤል ነው ተብሎ የታመነው ተወንጫፊም  በጃፓን የኢንቨስትመንት እንቅስቃሴ ላይ አሉታዊ ተፅእኖ ይኖረዋል ተብሏል።ይህም ኢኮኖሚያዊ ውጥረቱን እያጋጋለ ሀገራቱን ወደ ማይወጡት የፖለቲካ ቀውስ ውስጥ ሊከታቸው ይችላል ተብሏል፡፡ 